C 204/4
HR
Službeni list Europske unije
12.6.2023.
Iz perspektive Eurosustava kao središnje banke izdanja ključni su pouzdani mehanizmi kojima se osigurava sigurnost i učinkovitost središnjeg kliringa Unije.
Poremećaji kod središnje druge ugovorne strane sa znatnim poslovanjem nominiranim u eurima mogli bi negativno utjecati na likvidnosnu poziciju kreditnih institucija iz europodručja i neometano funkcioniranje platnih sustava, što podrazumijeva rizike za učinkovit prijenos monetarne politike i, u konačnici, za postizanje glavnog cilja Eurosustava održavanja stabilnosti cijena (3).
Snažan središnji klirinški sustav u Uniji važan je i za jedinstveni nadzorni mehanizam (SSM) zbog veličine izloženosti kreditnih institucija pod nadzorom SSM-a prema središnjim drugim ugovornim stranama iz EU-a.
Posebne napomene
1.
Jačanje suradnje među tijelima ESB podupire predloženo jačanje suradnje među tijelima na razini Unije i proširenu ulogu Europskog nadzornog tijela za vrijednosne papire i tržišta kapitala (ESMA) u poticanju konvergencije nadzora, posebno glasovanjem i davanjem mišljenja o nadzornim pitanjima te koordinacijom u kriznim situacijama.
ESB smatra da je to korak u pravom smjeru jer se njime jača nadzor središnjeg kliringa na razini Unije, uzimajući u obzir rast kapaciteta za kliring unutar Unije i povezani rizik s prekograničnom dimenzijom.
Važnost i složenost središnjih drugih ugovornih strana iz EU-a, za koje se očekuje da će se povećati provedbom zahtjeva za aktivne račune, kao i međusobna povezanost središnjih drugih ugovornih strana sa značajnim kreditnim institucijama kao njihovim klirinškim članovima, zahtijevaju snažniji nadzor na razini Unije i potrebu za upravljanjem mogućim prelijevanjem sistemskog rizika u nekoliko država članica.
1.1
Kolegiji
1.1.1 Kontinuirano sudjelovanje kolegija: mišljenja i godišnji postupak preispitivanja Okvir kolegija, uspostavljen u skladu s Uredbom (EU) br. 648/2012 Europskog parlamenta i Vijeća (4) (dalje u tekstu: „uredba o infrastrukturi europskog tržišta”, „EMIR”), pokazao se učinkovitim načinom za rješavanje posebnih izazova središnjeg kliringa koji proizlaze iz izraženih prekograničnih i međusektorskih posljedica rizika središnjih drugih ugovornih strana.
Kolegiji tijelima iz različitih jurisdikcija i s različitim mandatima omogućavaju razmjenu informacija, pružanje informacija i izražavanje zabrinutosti u pogledu pristupa upravljanju rizicima i raspona usluga središnjih drugih ugovornih strana iz EU-a.
Kolegiji trenutačno izdaju mišljenja o, među ostalim, izdavanju odobrenja središnjim drugim ugovornim stranama, proširenju aktivnosti i usluga središnjih drugih ugovornih strana te znatnim promjenama modela.
Međutim, odgovori u pogledu upravljanja rizicima središnjih drugih ugovornih strana na razvoj tržišnih kretanja i rizika trenutačno se ne preispituju u službenim postupcima kolegija, osim ako te mjere središnjih drugih ugovornih strana podrazumijevaju znatnu promjenu aktivnosti ili modela rizika.
U cilju kontinuiranog jačanja uključenosti kolegija, ESB u potpunosti podržava prijedlog Komisije da nadležno tijelo svake središnje druge ugovorne strane podnosi kolegiju, barem jednom godišnje, sveobuhvatno izvješće u kojem se preispituje usklađenost središnje druge ugovorne strane s odredbama EMIR-a i ocjenjuju rizici kojima je izložena središnja druga ugovorna strana (5).
ESB pozdravlja prijedlog Komisije da se od kolegija zahtijeva izdavanje dodatnih mišljenja o ključnim nadzornim odlukama, primjerice o izvješćima o preispitivanju i ocjeni središnje druge ugovorne strane, zahtjevima za iznose nadoknade i mogućim oduzimanjima odobrenja za rad (6).
(3) Vidjeti Opće napomene iz Mišljenja CON/2017/39 Europske središnje banke od 4. listopada 2017. o prijedlogu uredbe Europskog parlamenta i Vijeća o izmjeni Uredbe (EU) br.
1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala) i izmjeni Uredbe (EU) br. 648/2012 u pogledu postupaka i tijela uključenih u izdavanje odobrenja za rad središnjim drugim ugovornim stranama i zahtjeva za priznavanje središnjih drugih ugovornih strana trećih zemalja (SL C 385, 15.11.2017., str. 3.).
Sva mišljenja ESB-a dostupna su na mrežnim stranicama EUR-Lex.
(4) Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjim drugim ugovornim stranama i trgovinskom repozitoriju (SL L 201, 27.7.2012., str. 1.).
(5) Vidjeti članak 1. točku 16.b prijedloga uredbe.
(6) Vidjeti članak 1. točku 12. prijedloga uredbe kojom se u EMIR umeće novi članak 17.b stavak 1. točka (b).